
BASES REGULADORAS DO PROGRAMA DE AXUDAS A PROXECTOS DE ACTUACIÓNS PREVENTIVAS E/OU OBRA FORESTAL DESTINADAS Á PREVENCIÓN E DEFENSA CONTRA OS INCENDIOS E PROTECCIÓN DOS MONTES DO CONCELLO DE VILAGARCÍA DE AROUSA 2026


BASE 1.ª— OBXECTO E ÁMBITO DE APLICACIÓN

1.1.— FINALIDADE

A presente disposición ten por obxecto fixar as bases reguladoras do programa e convocar a concesión, para o ano 2026, de AXUDAS A PROXECTOS DE ACTUACIÓNS PREVENTIVAS E/OU OBRA FORESTAL DESTINADAS Á PREVENCIÓN E DEFENSA CONTRA OS INCENDIOS E PROTECCIÓN DOS MONTES no ámbito do Concello de Vilagarcía de Arousa, coa finalidade de colaborar dunha forma activa na protección dos montes do municipio apoiando a posta en marcha de proxectos forestais que persigan a finalidade de defensa e protección do monte contra os incendios forestais.

Atenderase ao disposto na lexislación estatal e galega en materia de montes en canto á definición de monte e demais conceptos de ordenación e disciplina forestal que se recollen nas presentes bases.

1.2.— BENEFICIARIAS

Poderán acollerse a estas axudas as comunidades de montes veciñais en man común (en adiante, CMVMC), tanto as que formen parte dunha mancomunidade de CMVMC como as que non pertenzan a ningunha, que sexan propietarias de parcelas de monte no termo municipal do Concello de Vilagarcía de Arousa.

Nos supostos de actuación mediante representante, consonte establece o art. 5 da Lei 39/2015 do procedemento administrativo común das administracións públicas, deberá acreditarse a representación desempeñada mediante documento público ou calquera outro medio válido en dereito que deixe constancia fidedigna do seu outorgamento ou mediante comparecencia persoal.

1.3.— REQUISITOS XERAIS DAS COMUNIDADES BENEFICIARIAS

· Que a comunidade de montes en man común teña o seu enderezo social en Vilagarcía de Arousa.
· Que se atope ao corrente das obrigas fiscais coa Seguridade Social, coa Consellería de Economía e Facenda e coa Axencia Estatal de Administración Tributaria (AEAT).
· Que se atope ao corrente das obrigas fiscais co Concello de Vilagarcía de Arousa.
· Ter xustificadas debidamente e/ou reintegradas, de ser o caso, subvencións ou acordos económicos correspondentes a exercicios anteriores.
· Non poderán obter a condición de beneficiarias aquelas asociacións nas que concorra algunha das circunstancias establecidas no artigo 13 da Lei 38/2003, do 17 de novembro, xeral de subvencións.

1.4— TIPO, CONTÍA DAS AXUDAS E GASTOS SUBVENCIONABLES

Serán obxecto das axudas reguladas por estas bases as actuacións e intervencións de silvicultura preventiva nos terreos de monte relacionadas nesta base que se realicen ou que se realizasen no período comprendido entre o 16 de outubro do ano 2025 e o 30 de setembro do ano 2026 e que persigan a finalidade de defensa e protección do monte contra os incendios forestais e defensa contra o lume. Concretamente, poderán ser obxecto de subvención as actuacións seguintes:
	a) Creación de devasas, tratamentos axeitados da biomasa residual e limpeza e rozas das zonas de protección para liberar de vexetación accesoria a masa principal e para rarear a masa arbórea.
	b) Dotacións das infraestruturas preventivas necesarias para unha efectiva actuación contra incendios forestais, tales como os puntos de abastecemento de auga.
	c) Intervencións semellantes de silvicultura preventiva.
Correrá por conta do beneficiario a obtención de todos os permisos necesarios para levar a cabo as actuacións previstas no proxecto, incluídos os específicos da Consellería do Medio Rural e, de ser o caso, dos órganos competentes das consellerías de Medio Ambiente e Cambio Climático.
d) Reforestación.
e) Xestión de biomasa vexetal: deberá manterse limpa unha franxa de 50 metros dende:
· solo urbano, núcleo rural e solo urbanizable;
· edificacións e vivendas illadas, urbanizacións, depósitos de lixo, cámpings, gasolineiras e parques e instalacións industriais;
· construcións illadas en solo rústico.
Nesta franxa tampouco poderá haber piñeiros, eucaliptos nin acacias.

1.4.1.- Os importes máximos por actuación obxecto de subvención serán os seguintes:

· TRATAMENTOS SILVÍCOLAS
· Roza manual selectiva baixo arboredo e retirada de restos para a súa eliminación. Excepcionalmente, recollida de restos en cordóns……………… 1.000,00 €/ha
· Roza manual selectiva baixo arboredo …………………………….… 700,00 €/ha
· Roza mecanizada con tractor e rozadoira de cadeas entre rúas de plantación ou rexeneración natural e repaso manual das rúas deixando os restos triturados ……………. 1.200,00 €/ha
· Roza de penetración……………………………………..……………. 450,00 €/ha
· Roza mecanizada en marxe de camiños (2 marxes, mediante rozadoira de brazo acoplada a tractor de rodas) (anchura máxima de roza por marxe: 2,50 metros incluídos beiravía, cuneta e noiros) ...….. 830,00 €/km
· Roza mecanizada con rozadoira de cadeas ou similar na áreas de devasa…. 400,00 €/ha
· Roza mecanizada con rozadoira de cadeas en pista.............. 400,00 €/ha
· Roza mecanizada con rozadoira de martelo na áreas de devasa…..…. 900,00 €/ha
· Corta e saca mediante cablaxe ou tractor forestal de acacia en valgada e zonas de prevención de incendios. Non inclúe trituración de restos nin roza de penetración…. 1.000,00 €/ha
· RAREOS
· Rareo manual en terreo rexenerado de arboredo sen aproveitamento comercial, soamente cando non proceda facelo mecanizado…………………………………………. 1.000,00 €/ha
· Rareo mecanizado con tractor e rozadoira de martelos en masas sen aproveitamento comercial incluído o repaso manual das rúas arboradas............... 600,00 €/ha
· Selección de gromos de cepa de eucalipto e frondosas despois de lume… 800,00 €/ha
· APARTADO ELIMINACIÓN RESTOS
· Trituración de restos (definida como trituración dos restos ou extracción para o seu aproveitamento como biomasa) …………………….. 800,00 €/ha
· Trituración de restos con tractor e rozadoira de martelos…………………… 900,00 €/ha
· Recollida manual e trituración de restos con tractor e rozadoira de cadeas..... 500,00 €/ha

· INFRAESTRUTURAS DE DEFENSA CONTRA INCENDIOS
- PUNTOS DE CAPTACIÓN DE AUGAS
· Construción de puntos de captación de auga para vehículos contra incendios. Esixe aprobación preceptiva do Servizo de Prevención e Defensa contra os Incendios Forestais (SDCIF) ………….. ata o 100% do orzamento
· Depósito de auga (volume útil a partir de 60 m³)……………………. 8.100,00 €/unidade
· Depósito de auga (volume útil a partir de 100 m³)………………. 12.250,00 €/unidade
· Depósito de auga (volume útil a partir de 150 m³)……………….. 16.570,00 €/unidade

· REFORESTACIÓN
· Reforestación mediante a plantación de especies arbóreas e arbustivas autóctonas. 
Para estes efectos, admitiranse unicamente as frondosas relacionadas no anexo I da Lei 7/2012 de montes de Galicia.
Estas novas repoboacións forestais deberán respectar as distancias mínimas recollidas no anexo II da mencionada Lei 7/2012 de montes de Galicia.

· PODAS 
· Poda alta en masas de coníferas (inclúe a poda en masas de coníferas ata unha altura mínima de 2 metros e máxima de 4 metros e cunha densidade final máxima de 1200 pés/ha e mínima de 500 pés/ha) ......….…. 700,00 €/ha
· Poda de formación en masas de frondosas (inclúe a formación de guías en que se manifeste nitidamente a dominancia apical e a poda ata 1/3 de altura como mínimo) ……………………………..… 600,00 €/ha

· PROXECTOS TÉCNICOS 
· Gastos derivados da redacción de proxectos técnicos de control arqueolóxico preceptivos para poder actuar en zonas con restos arqueolóxicos: ata 1.500,00 €/proxecto

1.4.2.- Os importes máximos das axudas serán os seguintes:

· Proxectos presentados por unha CMVMC individualmente, sen que estea integrada en ningunha mancomunidade de MVMC, un máximo de 7.000,00 €
· Proxectos presentados por unha CMVMC, pertencente a unha mancomunidade de MVMC con enderezo social en Vilagarcía, un máximo de 11.000,00 €

As accións incluídas nesta convocatoria financiaranse con cargo á aplicación orzamentaria 1720-489 do estado de gastos do orzamento municipal vixente, cun importe total de 81.000,00 €.

Se a suma da totalidade dos proxectos presentados, dentro dos límites anteditos dos importes máximos, esgotasen a contía da partida orzamentaria, terán preferencia os proxectos presentados polas CMVMC que pertenzan a unha mancomunidade con enderezo social en Vilagarcía de Arousa.


1.5.— RÉXIME DE CONCESIÓN DAS AXUDAS

O procedemento de concesión destas axudas tramitarase en réxime de concorrencia non competitiva de acordo co establecido na Lei 9/2007, do 13 de xuño, de subvencións de Galicia, que no seu artigo 19.2.º establece que as bases reguladoras das convocatorias de axudas poderán exceptuar o requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario. 

O conxunto de axudas desta convocatoria son compatibles con calquera outra concedida por empresas públicas ou privadas, estatais ou internacionais, sempre que o importe total das axudas percibidas polo mesmo concepto non supere o custo total dos gastos subvencionables polas presentes axudas. En tal caso, cando a actividade fose financiada con outros recursos, deberá xustificarse o importe, procedencia e aplicación de tales fondos.

BASE 2.ª—COMPETENCIA E PROCEDEMENTO DE TRAMITACIÓN

2.1.—INSTRUCIÓN E TRAMITACIÓN DAS AXUDAS

De conformidade co disposto no artigo 23 da Lei 38/2003, do 17 de novembro, xeral de subvencións, o procedemento iniciarase de oficio mediante convocatoria aprobada polo órgano competente.

Remitida a convocatoria á Base de Datos Nacional de Subvencións, esta procederá a requirir do Boletín Oficial da Provincia a publicación do correspondente extracto.

Á finalización do prazo de presentación de solicitudes ou, de ser o caso, ao esgotamento do orzamento, a Concellería de Medio Ambiente, encargada da tramitación das solicitudes, emitiralle unha proposta de concesión ou de denegación das axudas á Xunta de Goberno Local, que será o órgano competente para conceder ou denegar, e o seu acordo será notificado individualmente por vía telemática.

Posteriormente efectuarase a publicación das concesións na Base de Datos Nacional de Subvencións esixida polos artigos 18 e 20 da Lei 38/2003, do 17 de novembro, xeral de subvencións.

2.2.— TRAMITACIÓN E SEGUIMENTO

· De acordo co establecido no artigo 19.2 da Lei 9/2007 de subvencións de Galicia, o órgano competente para a tramitación do procedemento comezará a instrución dos expedientes por orde de entrada na unidade tramitadora, consonte o disposto no artigo 16 da Lei 39/2015 do procedemento administrativo común das administracións públicas, e concederá a subvención en actos sucesivos ata o esgotamento do crédito. 
· Cando non se dispoña de crédito suficiente para atender todas as solicitudes coa intensidade prevista no artigo 1.4.2 destas bases, terán preferencia os proxectos presentados polas CMVMC que pertenzan a unha mancomunidade con enderezo social en Vilagarcía de Arousa.
· Os expedientes que non cumpran as esixencias contidas nestas bases ou na normativa de aplicación, ou que non conteñan a documentación necesaria, quedarán a disposición do órgano instrutor para que formule a proposta de resolución de inadmisión, na que se indicarán as súas causas.
· Para as accións de control e seguimento, a Concellería de Medio Ambiente poderá requirirlles ás comunidades de montes en man común beneficiarias toda a documentación necesaria co fin de comprobar que se cumpren as condicións para as que se concedeu a subvención.

BASE 3.ª— SOLICITUDES E PRAZO DE PRESENTACIÓN

3.1.— SOLICITUDES

As solicitudes das axudas reguladas na presente convocatoria presentaranse por vía telemática, segundo o modelo de solicitude que estará dispoñible para cubrir e descargar no “catálogo de procedementos” da sede electrónica do Concello de Vilagarcía (sede.vilagarcia.gal).
Xunto co formulario de solicitude deberá achegarse a seguinte documentación:
· Memoria xustificativa do proxecto que se queira subvencionar
· NIF da entidade
· Anexo I- Balance de ingresos e gastos previstos da actividade
· De ser caso, certificado que acredita a pertenza da CMVMC a unha mancomunidade de MVMC con enderezo social en Vilagarcía

Cando a solicitude non reúna os requisitos esixidos, ou falte algún documento que segundo a base 3.ª resulte esixible, requirirase a comunidade interesada para que no prazo de dez días resolva a falla ou achegue os documentos preceptivos, con indicación de que, se así non o fixer, se desistirá da súa solicitude e arquivarase, logo da resolución que deberá ser ditada nos termos previstos na Lei 39/2015, do 1 de outubro, de procedemento administrativo común das administracións públicas.
Toda a documentación deberá presentarse por vía telemática e debe constar a sinatura dixital da persoa interesada nos documentos que así o requiran. As persoas interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada.
Se a interesada presenta a súa solicitude de maneira presencial, o Concello requiriralle que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda. Sempre que se realice a presentación de documentos separadamente da solicitude, deberase indicar a referencia do expediente e o departamento responsable do procedemento.
A presentación da solicitude implica o coñecemento e aceptación das presentes bases reguladoras.

O Concello de Vilagarcía de Arousa poderá requirir de maneira motivada calquera documentación aclaratoria necesaria en relación coas subvencións que se van outorgar, se o considera conveniente, consonte prevé o artigo 28 da Lei 39/2015, do 1 de outubro, do procedemento administrativo común das administracións públicas.

3.2.— PRAZO DE PRESENTACIÓN

O prazo de presentación de solicitudes determinarase no anuncio do extracto da convocatoria que se publicará no BOP de Pontevedra, por conduto da Base de Datos Nacional de Subvencións. 

BASE 4.ª— TRAMITACIÓN E CONCESIÓN DAS AXUDAS 

4.1.— TRAMITACIÓN

1. O servizo xestor que tramita a concesión (Concellería de Medio Ambiente) levará a cabo a comprobación da subvención, sen prexuízo da fiscalización que corresponda ao departamento de Intervención. O/a concelleiro/a de Medio Ambiente elevará a correspondente proposta á Xunta de Goberno Local, órgano competente para decidir sobre a concesión ou denegación das axudas, logo do informe da Concellería de Medio Ambiente.
2. O prazo para resolver será, como máximo, de dous meses dende a presentación das solicitudes no rexistro xeral do Concello. As solicitudes irán resolvéndose a medida que se vaian presentando.
3. O acordo da Xunta de Goberno Local será notificado por vía telemática a través da sede electrónica do Concello. A persoa interesada poderá, en calquera momento, acceder á carpeta de interesado/expediente, dispoñible na sede electrónica do Concello, para comprobar o estado de tramitación do expediente cos documentos que o integran.
4. Contra o devandito acordo cabe interpoñer recurso ante a xurisdición contenciosa, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contenciosa. 
Tamén poderá formularse, de forma potestativa, recurso de reposición, no prazo dun mes, ante o mesmo órgano que ditou a resolución impugnada, de acordo coa Lei 39/2015, do 1 de outubro, do procedemento administrativo común das administracións públicas.
5. Transcorrido o devandito prazo de dous meses sen que a Xunta de Goberno Local dite resolución expresa, entenderase que a petición da axuda é desestimada. Esta desestimación presunta poderá ser recorrida en reposición nos termos da Lei 39/2015, do 1 de outubro, en calquera momento a partir do día seguinte ao vencemento dos dous meses sen que se dite resolución expresa.

4.2.— OBRIGAS

De acordo co establecido no artigo 11 da Lei 9/2007, do 13 de xuño, de subvencións de Galicia, serán obrigas da comunidade beneficiaria:
· Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
· Acreditar, no momento da solicitude da axuda, que está ao corrente das súas obrigas fiscais coa Consellaría de Economía e Facenda da Xunta de Galicia, coa Axencia Estatal de Administración Tributaria (AEAT) e coa Seguridade Social.
· Estar ao corrente no cumprimento das obrigas tributarias co Concello de Vilagarcía.
· Declarar as subvencións e axudas concedidas ou solicitadas polo mesmo concepto procedentes de calquera outra Administración; deben ser claramente separadas as actuacións subvencionadas polo Concello das actuacións subvencionadas por outros organismos públicos.
· A beneficiaria deberá someterse ás actuacións de control, comprobación e inspección que se leven a cabo dende o Concello, a quen corresponderá a comprobación destas subvencións, e facilitará a este e á Intervención municipal toda a información que reclamen no exercicio das súas funcións de fiscalización e control do destino das subvencións. Para isto deberá conservar os documentos xustificativos da aplicación dos fondos percibidos, en tanto poidan ser obxecto das actuacións de comprobación e control.


BASE 5.ª— PRAZO DE EXECUCIÓN E XUSTIFICACIÓN 

5.1.— PRAZO DE EXECUCIÓN

As entidades beneficiarias terán como prazo máximo para a executar as actuacións subvencionadas e para realizar e pagar o gasto realizado o 30 de setembro de 2026.

O prazo máximo para a presentación da documentación xustificativa da subvención será o 5 de outubro de 2026.

5.2.— XUSTIFICACIÓN

Para a xustificación final da subvención, as entidades beneficiarias deberán presentar a seguinte documentación: 

1- Memoria técnica da actuación subvencionada da entidade na data da presentación da xustificación, asinada pola persoa representante legal da entidade, cos seguintes puntos básicos: 
· Introdución/Xustificación
· Obxectivos
· Persoas destinatarias/beneficiarias
· Avaliación e conclusións
2- Anexo II- Relación de facturas/gastos para xustificar a subvención concedida polo Concello. 
3- Anexo III- Conta xustificativa (tamén chamada memoria económica xustificativa) da subvención, asinada pola persoa representante legal da entidade, na cal se fará constar de forma detallada:
· O importe total dos gastos realizados (deberá coincidir coa suma dos importes relacionados no anexo II).
· Relación detallada de ingresos, incluíndo todas as subvencións públicas concedidas para a mesma finalidade, con indicación do seu importe e procedencia.
· Que a actuación subvencionada se realizou de acordo coa finalidade para a que se concedeu a subvención e que se cumpriron os obxectivos pretendidos pola actividade. 
· Que os gastos relacionados no anexo II son reais e que se aplicaron á finalidade subvencionada.
4- Facturas orixinais, cos requisitos establecidos no RD 1619/2012, xustificativas do gasto subvencionado dende o 16 de outubro do ano 2025 e o 30 de setembro do ano 2026 (ou segundo o período de devindicación establecido). 
a) Como mínimo conterán:
· N.º de factura e indicación expresa de que se trata dunha factura, lugar e data de emisión.
· Denominación social, NIF e domicilio de quen expide a factura e da persoa destinataria.
· Descrición detallada (concepto, servizo...) e data de realización da operación.
· Importe, desagregación do IVE con indicación do tipo aplicable e total. Esta desagregación recollerase nos anexos II e IV.
· Recargas, descontos e retencións aplicables.
b) Ademais, nas facturas deberá acreditarse o seu pagamento da seguinte forma:
· Deberanse utilizar, con carácter xeral e preferentemente, os medios de pago electrónicos (transferencia bancaria, tarxeta, talón nominativo etc.).
· Cando a factura se pagase mediante transferencia bancaria ou talón, deberá achegarse o extracto bancario coa dilixencia da entidade bancaria que xustifique a transferencia ou ingreso na conta da persoa beneficiaria. 
· As operacións cun importe superior aos 1.000,00 € non poderán ser pagadas en efectivo, de acordo co previsto no artigo 7 da Lei 7/2012 do 29 de outubro, modificado pola Lei 11/2021, do 9 de xullo, polo que o seu pagamento deberá acreditarse mediante o cargo na conta bancaria correspondente.
· No caso de que o pago non poida facerse por medios electrónicos, deberán aparecer conxuntamente as seguintes indicacións:
1. “pagado” ou “recibín”
2. data do pago
3. firma e identificación (DNI ou nome completo de quen asina)
4. selo da empresa

5- No caso de imputación á subvención unicamente dunha porcentaxe do gasto especificado nunha factura, deberá acompañarse un informe onde se certifique e se explique a porcentaxe imputada.
6- Anexo IV- Relación de facturas/gastos para xustificar subvencións doutras administracións públicas para a mesma finalidade, seguindo as seguintes instrucións:
· A xustificación doutras subvencións públicas realizarase a través da presentación do anexo IV, presentando un anexo por cada organismo público do que se teña concedida axuda/subvención.
· De non ter presentada a documentación xustificativa noutros organismos públicos, achegarase igualmente o citado anexo IV coa relación de facturas afectadas ás citadas subvencións (cumprindo o establecido nos puntos 4, 5 e 6) ou coa indicación de que a actividade non está realizada.
7- Anexo V- Balance de ingresos e gastos realizados.
8- Anexo VI- Declaración responsable ou certificados de atoparse ao corrente coas obrigas tributarias e coa Seguridade Social (certificados da AEAT, Consellería de Facenda e Seguridade Social). Os certificados deberán ter unha validez suficiente para a tramitación do expediente. 
	Segundo o artigo 11. h) e i) do Decreto 11/2009 do 8 de xaneiro (Regulamento da Lei de subvencións de Galicia), unha declaración responsable do cumprimento das obrigas tributarias e coa seguridade social substituirá aos certificados sinalados anteriormente nas subvencións para gastos correntes (capítulo IV) e naquelas subvencións para gastos de capital (capítulo VII) nas que a cantidade a outorgar a cada beneficiario non supera os 3.000,00 €, sempre que as destinatarias das subvencións sexan familias ou institucións sen fins de lucro. Neste caso presentarase o anexo V.
9- Certificación bancaria do número de conta.
10- Fotocopia do DNI da persoa representante da entidade.
11- Fotocopia do NIF da entidade.
12- Certificación, expedida polo/a secretario/a da entidade solicitante, de que a persoa que asina a solicitude é a representante legal da entidade ou documento de nomeamento desta.
13- Fotografía acreditativa do cumprimento dos requisitos en materia de publicidade (base 7).
Unha vez finalizado o exercicio 2026, a documentación económica correspondente á totalidade da actividade deberá estar a disposición dos órganos do Concello que precisen realizar labores de comprobación e/ou fiscalización.

5.3.— FORMA DE PRESENTACIÓN DA DOCUMENTACIÓN NO REXISTRO ELECTRÓNICO DO CONCELLO

Deberanse cumprir as seguintes normas de presentación:
· Un pdf por cada anexo.
· Un pdf cos certificados de estar ao corrente coas distintas administracións públicas, no caso que corresponda.
· Un pdf coa documentación que se esixe nos puntos 9 a 13 da cláusula 5.2. das bases e na mesma orde en que se piden.
· Un pdf coa listaxe de facturas (anexo II) acompañado das correspondentes facturas e os seus xustificantes de pago ordenados do mesmo xeito en que aparecen no anexo, e sempre primeiro a factura e seguidamente o xustificante de pago. (Exemplo: factura 1 da relación, xustificante da factura 1 da relación, factura 2 da relación, xustificante da factura 2 da relación etc.)
· Un pdf coa listaxe de facturas (anexo IV) nos casos en que proceda. Deberá ir acompañado das correspondentes facturas e os seus xustificantes de pago ordenados do mesmo xeito en que aparecen no anexo, e sempre primeiro a factura e seguidamente o xustificante de pago. (Exemplo: factura 1 da relación, xustificante da factura 1 da relación, factura 2 da relación, xustificante da factura 2 da relación etc.)
· Calquera outro documento que se queira agregar deberá achegarse de xeito independente. 
Toda a documentación deberá estar asinada de maneira electrónica pola persoa representante legal da entidade.
Os distintos arquivos deberán ter unha denominación acorde co contido do documento que permita a súa localización e identificación.

BASE 6.ª— FORMA DE PAGO

O pagamento da axuda concedida farase efectivo nun pago único logo da xustificación correspondente da realización do proxecto aprobado, podendo ser:
· Directo: a favor da CMVMC beneficiaria da axuda. 
· Endosado: a favor da empresa ou entidade contratada pola CMVMC que realice os traballos obxecto de axuda. Neste caso, a CMVMC beneficiaria da axuda deberá asinar a declaración responsable de cesión do pagamento, que deberá engadir a aceptación da endosataria.

Non se procederá ao pagamento da subvención en tanto a entidade beneficiaria non acredite estar ao corrente no pagamento das súas obrigas fiscais e para coa seguridade social ou sexa debedora por resolución de procedencia de reintegro.

BASE 7.ª— PUBLICIDADE

A presente convocatoria, as bases reguladoras e modelos normalizados de solicitude das axudas para o ano 2026 do Programa de axudas municipais a proxectos de actuacións preventivas e/ou obra forestal destinadas á prevención e defensa contra os incendios e protección dos montes no ámbito do Concello de Vilagarcía de Arousa, publicaranse e estarán a disposición das CMVMC interesadas no Boletín Oficial da Provincia de Pontevedra e no “catálogo de procedementos” da sede electrónica municipal (sede.vilagarcia.gal), unha vez aprobados pola Xunta de Goberno Local.

As beneficiarias das subvencións obxecto desta convocatoria deberán poñer no lugar de execución do proxecto subvencionado un cartel de forma visible no que se indique que a actividade está financiada polo Concello de Vilagarcía de Arousa. O modelo normalizado do cartel será subministrado pola área de Comunicación municipal. 


BASE 8.ª— TRATAMENTO DE DATOS DE CARÁCTER PERSOAL

Os datos persoais que deban facilitar as persoas solicitantes das axudas só serán tidos en conta para os efectos de comprobar a concorrencia dos requisitos necesarios para obter estas axudas e serán tratados para os exclusivos efectos da concesión destas, sendo responsable do tratamento dos datos o Concello de Vilagarcía.


BASE 9.ª— PERDA DO DEREITO AO COBRO, RENUNCIA, NULIDADE E REINTEGRO. RÉXIME DE INFRACCIÓNS E SANCIÓNS

O incumprimento por parte da beneficiaria da subvención de calquera das obrigas, requisitos, condicións e demais circunstancias que produciron o seu outorgamento, dará lugar, en cada caso, á perda do dereito ao cobro da subvención, á redución da contía desta ou ao reintegro total ou parcial das cantidades percibidas máis os correspondentes xuros de mora dende o momento do seu pagamento, sen menoscabo das sancións que, de ser o caso, resulten esixibles.

A beneficiaria poderá renunciar voluntariamente á subvención nas condicións que establece a normativa legal aplicable.

En canto ás causas de nulidade e anulabilidade do acordo de concesión das axudas e de reintegro destas, atenderase ao disposto no artigos 32 e 33 da Lei 9/2007, do 13 de xuño, de subvencións de Galicia.

En relación ás infraccións e sancións en que poidan incorrer as beneficiarias destas axudas e procedemento para a súa imposición, atenderase ao disposto no título IV da Lei 9/2007, do 13 de xuño, de subvencións de Galicia e normativa que a desenvolve.


	CAUSAS DE REINTEGRO
	Procederá o reintegro das cantidades percibidas e exixencia de xuros de mora correspondente dende o momento do aboamento da subvención ata a data en que se acorde a procedencia do reintegro, nos seguintes casos:
a) Obtención da subvención falseando as condicións requiridas para a súa obtención e/ou ocultando aquelas que impedisen a súa obtención.
b) Incumprimento total ou parcial do obxectivo e/ou non realización da actividade obxecto de subvención.
c) Resistencia, escusa, obstrución ou negativa ás actuacións de comprobación cando dela se derive a imposibilidade de verificar o emprego dado aos fondos percibidos, o cumprimento do obxectivo, a realidade da realización da actividade subvencionada ou a concorrencia de subvencións, axudas, ingresos ou recursos para a mesma finalidade, procedentes de calquera outra Administración ou ente públicos.

O procedemento de reintegro de subvencións rexerase polas disposicións xerais sobre procedementos administrativos previstos na Lei 39/2015, do 1 de outubro, do procedemento administrativo común das administracións públicas.


PERDA DO DEREITO AO COBRAMENTO DA AXUDA E REINTEGRO

Procederá a perda do dereito ao cobramento das axudas, así como o reintegro total ou parcial das cantidades percibidas e a esixencia do xuro de mora correspondente dende o momento do pagamento da subvención ata a data en que se acorde a procedencia do reintegro, nos casos previstos no artigo 33 da Lei 9/2007, do 13 de xuño, de subvencións de Galicia.

Procederá a perda do dereito ao cobramento da subvención concedida no suposto de non estar ao día no cumprimento das súas obrigas tributarias estatais e autonómicas e da Seguridade Social, así como de ter pendente de pagamento algunha outra débeda co Concello de Vilagarcía de Arousa, con anterioridade a ditarse a proposta de pagamento da subvención.

Procederá o reintegro parcial do 5% da axuda concedida no caso de incumprimento da obriga de cumprir coas medidas de publicidade da cofinanciamento polo Concello de Vilagarcía.

Procederá o reintegro do 5% da axuda concedida no caso de incumprimento da obriga de comunicar ao órgano concedente a solicitude doutras axudas, no caso de que estas sexan compatibles.

Procederá o reintegro parcial polo exceso de financiamento, segundo o artigo 23 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.

A obriga de reintegro establecida nos parágrafos anteriores enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións da orde social, e da Lei 9/2007 de subvencións de Galicia.


BASE 10.ª— NORMATIVA DE APLICACIÓN

[bookmark: _GoBack]A concesión destas axudas rexerase pola Lei 38/2003, do 17 de novembro, xeral de subvencións e o RD 887/2006, do 21 de xuño, que aprobou o seu regulamento, a lexislación básica do Estado en materia de réxime local, a Lei 9/2007, do 13 de xuño, de subvencións de Galicia e o Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; polas presentes bases reguladoras, polas bases de execución dos vixentes orzamentos municipais e polas restantes normas de dereito administrativo.


DISPOSICIÓN FINAL

Estas bases entrarán en vigor ao día seguinte da súa publicación no BOPPO.

O Concello de Vilagarcía de Arousa quedará exento de calquera responsabilidade civil, mercantil, laboral ou calquera outra derivada das actuacións ás que estean obrigadas as persoas ou entidades destinatarias das subvencións outorgadas.


Vilagarcía de Arousa, na data da sinatura dixitalizada

O alcalde
Alberto Varela Paz

